Ozodbek Nazarbekov bilan duet kuylagan Rayhon bu ishda shoshilganidan afsusda ekanini aytdi

O‘zbekistonda xizmat ko‘rsatgan artist Rayhon G‘aniyeva fevral oyida bo‘lib o‘tadigan konsert dasturiga qizg‘in ravishda tayyorgarlik ko‘rilayotganini bildirdi. Jumladan, xonanda yangi konsertda bir nechta yangi duetlar kuylanishi va ularning o‘tgan yilgi konsertlardagi duetlardan farqi haqida “Sayyod.com” nashriga bergan intervyusida aytib o‘tdi. Bu haqda “Darakchi.uz” xabar bermoqda.

“Yubiley konsertimda bir nechta duet taronalar ijro etildi. Har bir blokdan duet taronalar o‘rin oldi. Biz shoshib ishladik. Shuning uchun ham duetlar xit darajasiga ko‘tarilmadi. Har bir konsertimdan so‘ng yo‘l qo‘yilgan xatolarni o‘rganaman va ularni kelgusi yillarda takrorlamaslikka urinaman. Xit bo‘lmagan duet taronalar bizning katta xatoimiz. Masalan, Ulug‘bek Rahmatullayev bilan kuylangan yangi yo‘nalishdagi duet kutilgan natijani bermadi. Qo‘shiq muxlislar tomonidan o‘ylaganimizdek yaxshi kutib olinmadi.
Shuningdek, men O‘zbekiston xalq artisti Ozodbek Nazarbekov bilan kuylagan duetimdan ham afsuslanaman. Bu falsafiy ma’nodagi shunchaki bir qo‘shiq edi. Mana shunday buyuk san’atkor bilan shoshma-shosharlik bilan qo‘shiq aytganman. Aslida, Ozodbek Nazarbekov bilan birga kuylashga arziydigan, haqiqiy ma’nodagi xit qo‘shiq bo‘lganidagina bu qo‘shiq kuylanishi kerak edi. U bilan kuylash uchun tayyorgarlik ko‘rishim lozim edi. ‘Mana bu qo‘shiqni kuylaymizmi, nima deysiz?’, deb so‘raganimda, balki Ozodbek Nazarbekov hurmat yuzasidan rozi bo‘lgandir. Biz qo‘shiqni ijro etdik, biroq u xit darajasiga ko‘tarilmadi.
Yangi konsertimda esa duetdoshlarim bilan kuylanadigan qo‘shiqlar shunchaki konsert uchun yaratilmayapti, ular keyinchalik ham sevib tinglanadigan taronalar bo‘lishiga umid qilamiz”, — deydi Rayhon.
Avvalroq Rayhon yangi konsertida Munisa Rizayeva, Ziyoda va qiziqchi Halima Ibragimova bilan duet kuylashini ma’lum qilgan edi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.